SL Uradni list Evropske unije C 129/15

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 129/10

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„DAUNO“

ES št.: IT-PDO-0117-1517-31.07.2003

ZGO ( ) ZOP ( X )

1. Postavka v specifikaciji proizvoda, na katero se sprememba nanaša:

—  ime proizvoda —  opis proizvoda —  geografsko območje — dokazilo o poreklu — metoda pridobivanja —  povezanost — označevanje — nacionalne zahteve —  drugo (navedite)

2. Vrsta spremembe:

—  sprememba enotnega dokumenta ali povzetka — sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

3.1 Dokazilo o poreklu:

Specifikacija ali povzetek se prilagodi določbam Uredbe (ES) št. 1898/2006, tako da se vanj(-o) vključijo postopki, ki jih morajo izvajati proizvajalci, da dokažejo poreklo.

3.2 Metoda pridobivanja:

Uvedba inovativnih metod obiranja oljk za proizvodnjo ZOP ekstra deviško oljčno olje; oljke se s stroji, ki olajšajo obiranje, še naprej obirajo neposredno z drevesa, tako da to ne vpliva na plodove in je rezultat primerljiv z ročnim obiranjem. Noben pridelovalec oljk, razen redkih izjem, najpogosteje za domačo uporabo, oljk namreč ne obira ročno, ampak neposredno z drevesa s stroji, tako da se zagotovi ista raven kakovosti in so stroški očitno nižji.

Odprava obveznosti, da se stiskanje izvaja v različnih podobmočjih, in ohranitev pogoja, da se to izvaja na območju, opredeljenem v proizvodni specifikaciji. Zaradi novih veljavnih predpisov, ki urejajo predelovalne dejavnosti in inovativne tehnologije, se je zmanjšalo število oljarn in je treba odpraviti omejitev, da se stiskanje izvaja na različnih podobmočjih. Možnost stiskanja oljk za proizvodnjo ZOP „Dauno“ se je torej razširila na celotno ozemlje pokrajine Foggia.

3.3 Označevanje:

Obvezni navedbi na etiketi: leto pridelave oljk in serija polnjenja. Navedba imena podjetja, posestva, kmetije in njegove ali njene lokacije je dovoljena samo, če je proizvod pridobljen izključno iz oljk, obranih v oljčnih nasadih navedenega gospodarstva. Predlagane spremembe ustrezajo potrebi po boljši obveščenosti potrošnikov.

3.4 Nacionalne zahteve:

Odpravijo se obveznosti iz zakona št. 169 z dne 15. februarja 1992 o ureditvi za priznanje registrirane označbe porekla za deviška in ekstra deviška oljčna olja in iz ministrskega odloka št. 573/93.

POVZETEK

UREDBA SVETA (ES) št. 510/2006

„DAUNO“

ES št.: IT-PDO-0117-1517-31.07.2003

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche Agricole Alimentari e Forestali Naslov: Via XX Settembre 20 00187 Roma RM ITALIA Tel. +39 0646655104 Faks +39 0646655306 E-naslov: saco7@politicheagricole.gov.it

2. Vlagatelj:

Naziv: «Daunia Verde» — Consorzio di tutela della denominazione di origine protetta olio extravergine di oliva «Dauno» Naslov: Via Dante 27 71100 Foggia FG ITALIA Tel +39 0881707742 Faks +39 0881707742 E-naslov: dauniaverde@tin.it Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.5 Olja in masti (maslo, margarina, olje itd.)

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Dauno“

4.2 Opis:

Ob sprostitvi na trg mora imeti ekstra deviško oljčno olje „Dauno“ naslednje kemične in organoleptične lastnosti:

— največja kislost: 0,6 %;

— vsebnost peroksida: ≤ 12 mekv O2/kg;

— skupna vsebnost polifenolov: ≥ 100 ppm;

— barva: od zelene do rumene;

— vonj: saden;

— okus: saden, lahko rahlo pikanten in grenak.

Navedene vrednosti nihajo, vendar vedno v ozkih mejah vsake odobrene geografske označbe.

Druge fizikalno-kemične lastnosti so v skladu z veljavnimi predpisi EU.

4.3 Geografsko območje:

Območje proizvodnje olja „Dauno“ je v pokrajini Foggia.

4.4 Dokazilo o poreklu:

Nosilci dejavnosti v proizvodni verigi (pridelovalec oljk, proizvajalec olja, polnilnica) za svojo fazo proizvodnega postopka opravijo nadzor, s katerim se preveri sledljivost proizvoda. Zlasti pridelovalec oljk pri dostavi oljk v oljarno preveri, da je spoštoval veljavna pravila za gojenje, pridelek in čas obiranja ter da se oljke dostavijo v oljarne, pooblaščene za ZOP, tako da predloži prevozne listine ali enakovredno dokumentacijo. Proizvajalec olja, ki sprejme oljke, preveri njihov izvor, pravilno identifikacijo in spoštovanje časa obiranja ter ustreznost, izčrpnost in ujemanje podatkov v prevoznih listinah ali podobni dokumentaciji in zagotovi, da se proizvod skladišči na območjih, določenih glede na podobmočje izvora. Med mletjem zapiše podatke o postopku mletja, ki omogočajo sledljivost serije olja na podlagi serij zmletih oljk. Pridobljeno olje se ustrezno označi in loči glede na podobmočje in sorte, določene v specifikaciji. Nato se skladišči v primernih zbiralnikih z navedbo „olio dop dauno – varietà delle olive, menzione geografica“. Proizvajalec olja vse podatke o datumu mletja, sorti oljk, geografski označbi, količini iztisnjenega olja itd. zapiše v posebno dokumentacijo, ki jo skrbno hrani. V polnilnici se ob prevzemu olja preveri, da je serija olja, ki bo zaščitena z označbo porekla „Dauno“, iztisnjena iz oljk, ki so jih dobavili pridelovalci, pooblaščeni za ZOP, da so bile oljke zmlete v oljarnah, pooblaščenih za ZOP, in da je priložena dokumentacija o sledljivosti (prevozne listine ter zapisi o skladiščenju in premikih serij olja) ter zagotovi, da se zapišejo podatki o polnjenju, ki zagotavljajo sledljivost serije olja.

4.5 Metoda pridobivanja:

Ekstra deviško oljčno olje „Dauno“ je proizvedeno iz zdravih oljk, obranih pred 30. januarjem. Pridelek oljk ne sme preseči 10 000 kg na hektar v specializiranih oljčnih nasadih, količina iztisnjenega olja je največ 25 % teže pridelka. Za iztiskanje olja so dovoljeni le tisti mehanski ali fizični postopki, s katerimi je mogoče pridobiti olje, ki čim bolj ohrani posebne izvorne značilnosti ploda.

4.6 Povezanost:

Oljke so v pokrajini Foggia nedvomno gojili že v davnih časih. To potrjujejo deli mlinskih kamnov, podobnih stiskalnicam za olje (trapetum) iz rimskih časov, ohranjenih na zemljišču samostana Santa Maria di Pulsano v občini Monte S. Angelo (Gargano) v dolini, ki se spušča proti Manfredonijskemu zalivu in je znana kot „Valle del Campanile“. V 18. stoletju je bil s papeško bulo, napisano v Monte S. Angelu, razglašen zakon, ki je urejal zaloge in trgovino z oljem. Skozi stoletja so se oljke v tej regiji občutno razširile in postale zelo pomembne za gospodarstvo na tem območju.

Daunia je staro krajevno ime za ozemlje pokrajine Foggia. Daunijci pa so bili prebivalci te regije. Gojenje oljk je eden glavnih proizvodnih sektorjev te regije. Gojenje oljk se je s polotoka Gargano postopoma razširilo na preostalo ozemlje pokrajine. Najbolj se je razširilo v 17. stoletju, ko so specializirani nasadi pokrivali na tisoče hektarov. Trgovina z oljem, predvsem čezmorska, je bila zelo živahna. Konec 18. in v 19. stoletju se je gojenje oljk hitro razširilo v najrazličnejše regije pokrajine Daunia. Sistem širjenja oljk v pokrajini Foggia je ob upoštevanju konfiguracije zemljišča povzročil nastanek geografskih proizvodnih entitet, ki so kljub skupnemu proizvodnemu modelu razvile kakovostne posebnosti, bodisi zaradi različnih deležev sort, iz katerih se pridobiva olje „Dauno“, bodisi zaradi geografske konfiguracije štirih območij pridelave, ki ustrezajo štirim dodatnim geografskim označbam, navedenim v specifikaciji. To so „Dauno Alto Tavoliere“, „Dauno Basso Tavoliere“, „Dauno Gargano“ in „Dauno Sub-Appennino“. Namen zgoraj navedenih dodatnih označb poleg glavnega imena je predvsem ohraniti in v geografskem poreklu proizvodnje olja „Dauno“ natančneje opredeliti ozemlje območij proizvodnje v pokrajini Foggia, ki so z leti pridobila turistično zanimivo pokrajinsko vrednost.

4.7 Nadzorni organ:

Naziv: Camera di Commercio Industria, Agricoltura e Artigianato di Foggia Naslov: Via Dante 27 71100 Foggia FG ITALIA Tel. +39 0881797279 Faks +39 0881726046 E-naslov: eufrasia.spagnoli@fg.camcom.it

4.8 Označevanje:

Vse geografske označbe na etiketi morajo biti izpisane s črkami, ki niso večje od črk, s katerimi sta izpisani zaščitena označba porekla „Dauno“ in ena od naslednjih dodatnih geografskih označb: „Alto Tavoliere“, „Basso Tavoliere“, „Gargano“ in „Sub Appennino“.

Navedba imen podjetja, posestva, kmetije in njihovih lokacij ter navedba pakiranja v oljčnem gospodarstvu je dovoljena samo, če je proizvod pridobljen izključno iz oljk, obranih v oljčnih nasadih navedenega gospodarstva. Te navedbe morajo biti izpisane s črkami, ki niso večje od polovične velikosti črk, s katerimi je izpisano ime zaščitene označbe porekla.

(1) UL L 93, 31.3.2006, str. 12.